《古澄丁声远来访赋一律见遗因和答二首 其二》
明代·贺钦

曾见多人说旧知，几人能保岁寒时。感君千里来相访，慰我终年病里思。

元伯欢呼具鸡黍，子期静听鼓桐丝。连床几夜知心话，讲破群经多少疑。

作者简介：（1437—1510）明辽东义州卫人，字克恭，号医闾。本籍定海，以戍乃居义州。少好学，成化二年进士。授户科给事中，因亢旱，上章极谏，寻告病归。读《近思录》有悟，乃师事陈献章，不复出仕。有《医闾集》。